BEITIALARRANGOITIA LIZARRALDE (EH Bildu, 2013-01-24):
Mila esker.
Egia esan ez nuke sorpresarik hartu behar baina oraindik harrigarria egiten zait goiz honetan hemen entzun ditudan hainbat gauza entzutea.
Gaurko Plenoa hasi dugu esanez –edo batzuk hasi dute esanez– norbera erretratatu egiten dela. Eta gaur hemen ikusi dugun erretratua, egia esan, oso adierazgarria da indarrak zertan eta nola batu diren.
Maneiro jaunak amaitzen zuen esanez Alderdi Sozialistarekin guk egin dugun nolabaiteko akordio horretan eta transazional horretan batzuk izan duten helburua ez dela neurriekiko. Nik galdetuko nioke ea nola demontre berak egiten duen bat Alderdi Popularraren neurriekin edo egiten ote duen orain arte hartu duen neurriekin aldi berean herritarrak erreskatatu behar direla esaten duenean, hain justu kontrakoa gertatu denean orain arte Partidu Popularraren aldetik gai honetan eta beste gainerakoetan neurriak hartu diren bakoitzean.
Hemen agerian ikusi duguna beste transazionala sinatu duzuen hiru alderdien aldetik oso deigarria izan da. Guk proposatzen ditugun neurriak ez omen dira zehatzak baina, aldi berean, zuek proposatzen duzuena da boluntarismo hutsean geratzen den zerbait.
Gauza jakin bat garbi dago: Herritarrei ez zaie galdetu ea bere dirua erabili nahi duten banketxeen erreskaterik pagatzeko. Ez dute beraien borondatearen esku utzi hori egiten zen ala ez. Aldiz, bankuen borondatearen esku utzi nahi da ea zerbait egiten duten ala ez gai honetan. Eta garbi dago borondateek ez dutela soluziorik ekartzen. Garbi dago orain arteko politikek ez dutela arazoa sortu eta arazo horretan sakondu besterik egin. Enpatia, sentsibilitatea, etab., horrelako hitzak egin dira.
Begira, gero edukiko dugu aukera hemen dauden eta kanpoan dauden eta gai honekin egunero kalean lanean ari diren plataformekin hitz egiteko.
Baina ni neuk bihar bertan etxea galtzeko arriskua izango banu, ez lidake ezertarako balioko hemen alderdietako ordezkariei entzutea egoera den lazgarriaz eta zenbat konturatzen garen zer egoera dagoen atzetik ez badakar guri dagokigun neurri zehatzak mahai gainean jartzea eta soluzioak mahai gainean jartzea.
Zeren eta pentsatzea Espainian egin daitezkeen legeen moldaketa horien baitan eta horrek iraun dezakeen guztiaren baitan utzi behar dugula izan dezakegun eraginkortasun guztia zerbait egiteko, soluzioak jartzeko borondaterik ez izatea da.
Hori ere egin beharko da (nire hasierako hitzaldian esan dut( baina badauzkagu tresna eraginkorrak. Badaukagu nola egin bihar bertatik, baita legea aldatu aurretik ere, beste kaleratze bat gehiago egon ez dadin. Eta hori da hona proposatzera etorri garena. Pentsatu nahi dut batzuen interesak baloratu diren bezala, beste batzuk ere proposamenari bat egiteko ez zutela erabiliko EH Bildurena aurrera ez ateratzeko nahi berezi hori.
Nik garbi daukat: Gaur hemen ateratzen dena ez badira neurri zehatzak galtzen ez gara hemengo inor aterako, galtzen euskal gizartea aterako da. Galtzen aterako da egunean-egunean bere errealitate gordinari aurre egiterik ez dagoena. Eta guk horiei eman behar diogu babesa. Eta ezin dugu herritarren babesa eta herritarren interesak, ez lege erreforma luze eta auskalo noiz iritsiko diren horien eskuetan edo bankuen borondatean utzi. Bihozgabeak direlako, lehen ere esan dut.
Eta horregatik harrigarria egiten zait Euskal Alderdi Jeltzaleak berak hain garbi hitz egitea gai honetaz baina, aldi berean, kutxetako asanbladetara gai hau eramateko oztopoak gaur, bihar eta etzi jartzea benetan ez zaiolako gaiari heldu nahi heldu behar zaion tokitik.
Derrigortasun neurriak behar dugu. Banketxeek neurriak hartu behar dituzte, derrigortu egin behar ditugu, ausardia izan behar dugu entitateei, finantza erakundeei pausuak eskatzeko, ausardia izan behar dugu, batzuk ausardia eta lotsarik gabe herritarren eskubideak egunero mugatzen hartu duten ahalegin horretan.
Nahiago nuke gure taldeak alderdi batzuk horretan egin duten ahalegina eta jarri duten esfortzua benetan herritarren beharrak asetzen jarriko balute, zeren eta ez datoz pareko; hitzak bai baina ekintzak ez.
Eta gaur hemendik aterako gara, Maneirok esaten zuen jarraituko dugu ea betetzen duten, ez duzu lanik izango hori jarraitzen. Borondatea, ahalegina, saiatzea, etab., irakurri ditudan hitzak daude transakzional horretan eta horrek ez du soluziorik ematen.
Hitz egin behar da zer neurriak jarri behar diren eta neurri zehatzak izan behar dute. Zergatik ez duzue erreskateak jaso dituzten eta ez dituzten finantza erakunde guztiekin harremanak izatea etete hori zergatik ez diozue eusten horri baldin eta kaleratzeak egiten badituzte? Hori ere erori egin da transakzional horretan, eta beraz, banketxeek presio hori ez dute izango.
Azken batean, tamalgarria gaurko gai nagusi honetan azkenean gertatuko dena: neurri hutsalak, borondate falta eta soluziorik ez herritarrei.
Mila esker.